Ľ. Petrák, poslanec: (2009-02-06):
Pán kolega, ty si skutočne myslíš, že v stočlennom zastupiteľskom orgáne samosprávy, kde je od nezávislých po vašich starostov a primátorov, by sa nenašli hlasy, ktoré by pomenovali tento problém, ak by skutočne existoval? No ja si myslím, že by sa určite našli a to stanovisko ZMOS-u by nebolo také, ako je. V stanovisku ZMOS-u sa hovorí: „Niektoré mimovládne organizácie veľmi citlivo vnímajú, že je mimoriadne ťažké vykonávať takéto funkcie súčasne.“ A stanovisko ZMOS-u hovorí aj ďalej: „Podotýkame, že ani jeden z predstaviteľov v týchto organizáciách si to nevyskúšal v praxi.“ Vyslovuje v nej tiež vlastné presvedčenie, že „verejný funkcionár môže naplno vykonávať zodpovedne len jednu z týchto funkcií“. A ja sa spýtam, ako riešenie tlaku mimovládnych organizácií, kde sa poukazuje na to, že sú to skúsení 20-roční analytici so širokým odborným rozhľadom a so širokými životnými skúsenosťami, ktorí môžu zodpovedne posudzovať veci verejné, že títo ľudia majú ovplyvňovať výrazne verejnú mienku? Ja sa nebránim debatám o tomto probléme. Ako áno, môže nastať situácia, že to môže byť problém. Nebránim sa tomu a poďme možno aj predchádzať problémom, ale nie je to problém tak, ako je pomenovávaný dneska, lebo ten problém reálne neexistuje. Ak dovolíte, ja sa dotknem ešte niektorých súvislostí, či má sedieť starosta, primátor, a včera sme aj otvárali otázku iných funkcií, možno šéf VÚC-ky, ale otváral tu kolega Jasaň aj otázku, ako je to s inými funkciami. Nie funkciami, ale povolaniami, aby som bol úplne presný, právnici. Diskusia sa viedla v tom duchu, že podstata problému nie je v tom, že či nejakú činnosť vykonávam, ale či mám z nej benefity a či mám právo čerpať plat dvakrát z verejných zdrojov, asi tak by som to povedal. Otázku čerpania dvojnásobného platu alebo dvakrát platu z verejných zdrojov sa dá upraviť nejako inak, ale na druhej strane si myslím, že toto nie je jediný problém. Ak budeme hovoriť o otázke benefitov a ak má byť jediným benefitom nejaký čiastkový plat alebo aj keď plný plat starostu obce, mestá, mestskej časti a keď túto činnosť vykonáva v prospech občanov, no ja v tom nevidím absolútne žiaden problém. Ak je to problém, že sú to výdavky z verejných zdrojov, no obmedzme to a myslím si, že s tým nikto nebude mať zásadný problém. Ak je to problém, že sú to výdavky z verejných zdrojov, no obmedzme to a myslím si, že s tým nikto nebude mať zásadný problém. Ale ak budeme obhajovať právnikov, ktorých tu relatívne veľa sedí, v tejto miestnosti, no tak povedzme, že či sa dá dosiahnuť pri plnohodnotnom vykonávaní funkcie poslanca Národnej rady šesťmiliónový príjem ako advokát. No ak to nie je niečo iné za tým, ak nerobí celý tím ľudí na tom, tak nemôže plnohodnotne ten človek zarobiť šesť miliónov korún. (Reakcia poslanca.) Ja nezávidím, ale hovorím, že ak budeme hovoriť o benefitoch, ak budeme hovoriť o benefitoch, no tak to porovnávajme. Toto nie je otázka závisti, to je otázka postavenia tvojej otázky, či môžeme naraz vykonávať – a či je na to dostatok kapacít – dve funkcie a byť plno vyťažení. Ak vykonávanie funkcie poslanca Národnej rady, kde je ten príjem na úrovni zhruba 600-tisíc slovenských korún v plate, ak 10-násobok zarobím ako advokát, no tak potom asi na 10 % vykonávam funkciu poslanca Národnej rady. Tak tu potom si povedzme, aká je tá miska váh a na ktoré veci ideme poukazovať a na čo ideme útočiť. Ako ten problém je ďaleko, ďaleko širší a ďaleko komplexnejší. Poďme postaviť otázku, že či funkcie starostov a primátorov môžu byť prínosom aj pre Národnú radu. Ja som tu označovaný aj v rámci svojich kolegov z poslaneckého klubu za zmosáka, ktorý presadzuje záujmy obcí a miest, tu to zásadne odlíšim, presadzuje záujmy obcí a miest, nie záujmy svojej obce, aby sme si úplne jasne rozumeli. To znamená, že keď bojujem za záujmy obcí a miest, za to, aby ľudia vo svojich domovoch žili slušne, mali zabezpečený odvoz smetí, svietenie, dobrú technickú infraštruktúru, aby tá kvalita života sa zvyšovala, to je závada? Je to ďaleko škodlivejšie, ako keď niekto hrá celé svoje obdobie pôsobenia v Národnej rade na svoje triko a stará sa len o to, aby zarobil sám pre seba. No ja si to osobne nemyslím a myslím si, že každý primátor a starosta, ktorý je tu, je prínosom pre túto Národnú radu, lebo omnoho bezprostrednejšie prenáša aj podnety od občanov a problémy, ktoré sa dotýkajú reálneho života občanov, do Národnej rady. Ak je toto problém, ak má byť Národná rada orgán odtrhnutý od reálneho života, no poďme to urobiť. Ale postavme si, že či toto je naším cieľom. Dámy a páni, mohol by som hovoriť o týchto veciach hodne dlho, ale myslím si, že podstatné, čo som chcel povedať, bolo vypovedané. Poďme hľadať riešenia, ktoré pomôžu tejto krajine, nepoďme politikárčiť. To je všetko. (Potlesk.)